C 47/100
MT
Il-Ġurnal Uffiċjali tal-Unjoni Ewropea
7.2.2023
L-Erbgħa 6 ta’ Lulju 2022
81.
Iħeġġeġ lill-Bożnija-Ħerzegovina żżid l-isforzi tagħha kontra l-kriminalità transfruntiera, speċjalment it-traffikar tal-bnedmin u tal-armi u l-qsim irregolari tal-fruntieri, u jirrakkomanda li l-Bożnija-Ħerzegovina tikkonkludi fil-ħin ftehim dwar l-istatus mal-Aġenzija Ewropea għall-Gwardja tal-Fruntiera u tal-Kosta (Frontex) li jiffaċilita protezzjoni u ġestjoni aħjar tal-fruntieri tagħha; iħeġġeġ kemm lill-aġenzija kif ukoll lill-Bożnija-Ħerzegovina jiżguraw il-ġestjoni tal-fruntieri b'rispett sħiħ għad-drittijiet fundamentali;
Politika estera u ta' sigurtà
82.
Jistieden lill-mexxejja kollha tar-reġjun jippromwovu l-istabilità u t-tnaqqis tat-tensjoni, filwaqt li jevitaw rimarki inkaljati u xewwiexa, li barra minn hekk għandhom effett detrimentali fuq l-istabbiltà, id-demokratizzazzjoni tal-pajjiż u l-proċess ta' riforma li għaddej bħalissa, u jsaħħu r-relazzjonijiet tajba bejn il-ġirien u l-ħidma biex jissolvew kwistjonijiet bilaterali li għaddejjin bħalissa; jesprimi t-tħassib tiegħu dwar il-perikli tad-destabbilizzazzjoni politika fil-Bożnija-Ħerze­ govina u fir-reġjun tal-Balkani tal-Punent wara l-gwerra reċenti Russa ta' aggressjoni kontra l-Ukrajna;
83.
Jilqa' l-allinjament dejjem akbar tal-Bożnija-Ħerzegovina mal-politika estera u ta' sigurtà komuni tal-UE fil-voti li jikkundannaw l-invażjoni Russa tal-Ukrajna; jiddispjaċih, madankollu, li xi atturi politiċi qed jimblukkaw l-implimentazz­ joni ta' sanzjonijiet kontra r-Russja u l-Bjelorussja wara l-invażjoni tal-Ukrajna; jistieden għalhekk lil dawn l-atturi fil-Bożnija-Ħerzegovina jirrispettaw l-impenji internazzjonali tal-pajjiż u jiżguraw li l-politiki nazzjonali tiegħu jikkonformaw mad-deċiżjonijiet rilevanti tal-Kunsill dwar miżuri restrittivi relatati mal-invażjoni Russa tal-Ukrajna;
84.
Jilqa' d-deċiżjonijiet tal-Kunsill tal-Ministri tal-Bożnija-Ħerzegovina li jiffaċilitaw id-dħul u jestendu t-tul tas-soġġorn għar-rifuġjati Ukreni;
85.
Iwissi dwar l-interess kontinwu tar-Russja li tiddestabbilizza r-reġjun u t-triq Ewropea tiegħu; jikkundanna l-appoġġ tar-Russja għall-politiki separatisti tal-entità RS u jibqa' mħasseb dwar l-allinjament kontinwu u r-rabtiet ta' ħbiberija bejn atturi politiċi prominenti fil-Bożnija-Ħerzegovina u l-Kremlin; iħeġġeġ lill-atturi kollha biex jitbiegħdu malajr u mingħajr ambigwità mir-reġim ta' Putin; jinsab imħasseb dwar il-pjan tar-Russja li tiftaħ “ċentru umanitarju” f'Banja Luka, li jista' jservi għall-kamuflaġġ tal-kooperazzjoni militari bħala attivitajiet ċivili u jistieden lill-awtoritajiet tal-BiH jirrevokaw kwalunkwe ftehima biex jinfetaħ;
86.
Jinsab imħasseb ħafna li l-pajjiżi tal-adeżjoni tal-UE fil-Balkani tal-Punent qed jintlaqtu partikolarment ħażin minn attakki fil-forma ta' interferenza barranija u kampanji ta' diżinformazzjoni li ġejjin mir-Russja u ċ-Ċina; jinsab allarmat li l-Ungerija u s-Serbja qed jgħinu liċ-Ċina u lir-Russja bl-objettivi ġeopolitiċi tagħhom; huwa mħasseb ħafna dwar it-tixrid ta' diżinformazzjoni dwar l-aggressjoni Russa kontra l-Ukrajna; jistieden lill-awtoritajiet jieħdu azzjoni, f'koordinazzjoni mal-UE, biex jiġġieldu d-diżinformazzjoni u theddid ibridu ieħor; jirrakkomanda li jitlaqqgħu djalogi mas-soċjetà ċivili tal-Balkani tal-Punent u s-settur privat biex jiġu kkoordinati l-isforzi kontra d-diżinformazzjoni fir-reġjun, inkluż l-għarfien espert reġjonali; jenfasizza l-ħtieġa li l-UE tagħti spinta lill-komunikazzjoni strateġika proattiva tagħha; jistieden, f'dan ir-rigward, lill-Kummissjoni tibni l-infrastruttura meħtieġa biex tiġġieled it-theddid ta' diżinformazzjoni, u lis-SEAE jespandi l-monitoraġġ StratCom biex jiffoka fuq it-theddid ta' diżinformazzjoni transfruntiera mill-pajjiżi tal-Balkani tal-Punent u l-ġirien tagħhom;
87.
Iħeġġeġ lill-UE tieħu passi konkreti biex tintegra l-Balkani tal-Punent u l-BiH f'kuntest strateġiku u ta' sigurtà usa', anke fid-dawl tal-aggressjoni Russa kontra l-Ukrajna, id-diżinformazzjoni u l-interferenza malinja li jiddestabbilizzaw il-pajjiż u r-reġjun; jissottolinja l-ħtieġa li l-UE tagħti spinta lill-assistenza u l-għarfien espert tekniku għaċ-ċibersigurtà tal-Bożnija-Ħerzegovina;
88.
Jilqa' r-rieda tal-Kunsill Ewropew li jagħti status ta' pajjiż kandidat lill-Bożnija-Ħerzegovina, kif imsemmi fil-konklużjonijiet tiegħu tat-23 ta' Ġunju 2022, u jieħu nota tal-istedina tal-Kunsill Ewropew lill-Kummissjoni biex tirrapporta mingħajr dewmien lill-Kunsill dwar l-implimentazzjoni tal-14-il prijorità ewlenin stabbiliti fl-opinjoni tiegħu, b'attenzjoni speċjali għal dawk li jikkostitwixxu sett sostanzjali ta' riformi sabiex il-Kunsill Ewropew jerġa' lura biex jiddeċiedi dwar il-kwistjoni; jissottolinja li l-għoti ta' status ta' pajjiż kandidat jista' jikkontribwixxi biex titnaqqas it-tensjoni tar-retorika nazzjonalistika, jitnaqqsu d-diviżjonijiet etniċi, jitnebbħu l-ottimiżmu u jinħoloq il-prospett ta' futur Ewropew aħjar għaċ-ċittadini tal-BiH; jenfasizza l-importanza ta' messaġġ ta' appoġġ u perspettiva kredibbli ta' adeżjoni għall-BiH;